Effense verligting, maar beurtkrag geld Vrydag steeds(Argieffoto: pixabay) Fase 2-beurtkrag wat Donderdag gegeld het, is Vrydag om 06:00 na fase 1 afgeskaal. Die reëling duur na verwagting tot Vrydag om 23:00. Eskom sê verskeie van sy opwekkingseenhede kon aanlyn gebring word, wat dié verlaging tot gevolg gehad het. “Ons pompopgaarskemas is voldoende hervul en ons werk steeds om dieselvlakke by ons oopsiklus-gasturbines te verbeter. “Die noodreserwes sal vandag gebruik word om die opwekkingsvermoë aan te vul,” het Eskom gesê. Die kragvoorsiener sê hy probeer so min as moontlik diesel gebruik in ŉ poging om koste te besnoei. Dieselopwekkers sal dus net tydens ŉ noodgeval ingespan word om ander eenhede te steun. Eskom sê wees “onvoldoende instandhouding” oor ŉ hele aantal jare is die stelsel kwesbaar vir onbeplande bedryfsprobleme. Vrydag teen 04:00 was 12 098 MW weens onbeplande instandhoudingswerk nié beskikbaar nie. Eskom het onderneem om Suid-Afrikaners ingelig te hou oor enige beurtkragvooruitsigte die naweek en die komende week. Die laaste groot ondernemings en nywerhede wat nog nie ná die Kersvakansie heropen het nie, hervat weer Maandag hul bedrywighede.